श्रीभक्तिचन्द्रिका/द्वितीयः पटलः
अथ द्वितीयः पटलः	
ततो वै मातृकान्यासमाचरेत्साधकोत्तमः ।	
ऋषिर्ब्रह्मास्य मन्त्रस्य गायत्रीच्छन्द उच्यते ॥१॥	
माता सरस्वती ध्येया देवता कथ्यते बुधैः ।	
हलो बीजानि तत्त्वज्ञैः शक्तयो मन्त्रवित्तमैः ॥२॥	
स्वराश्च मातृकान्यासे विनियोगस्ततः क्रमात।	
शिरोवदनहृद्गुह्यपादेषु न्यस्य पञ्चकम् ॥३॥	
ब्रह्मादिसेन्दुभिः षड्भिः स्वरयुग्मैः शिरोऽन्तगैः ।	
कराङ्गन्यासं कुर्वीत ततो ध्यायेत्सरस्वतीम् ॥४॥	
पञ्चाशल्लिपिभिर्विभक्तमुखदोःपन्मध्यवक्षःस्थलां	
भास्वन्मौलिनिबद्धचन्द्रशकलामापीनतुङ्गस्तनीम् ।	
मुद्रामक्षगुणं सुधाढ्यकलसं विद्यां च हस्ताम्बुजैर्	
बिभ्राणां विषदप्रभां त्रिनयनां वाग्देवतामाश्रये ॥५॥	
इति ध्यात्वा न्यसेद्देहे मातृकार्णान्विचक्षणः ॥६॥	
शिरसि वदनवृत्ते चक्षुषोः कर्णयोश्च	
तदनु च नसि युग्मे गण्डयोरोष्ठदेशे ।	
अधरदशनयुग्मे भालदेशे च वक्त्रे	
स्वरवसुयुगवर्णान्विन्यसेदिन्द्रयुक्तान॥७॥	
करपदयुगसन्धिष्वग्रतो कादिनान्तान्	
शशिकलितपवर्गान्पार्श्वयोः पृष्ठनाभ्योः ।	
जठर इति हृदिस्थं यं च रं दक्षिणांसे	
ककुदि लमिति चांसे वामभागे वमेव ॥८॥	
करद्वये पदद्वन्द्वे जठरे वक्त्रके पुनः ।	
हृत्पूर्वे विन्यसेत्शादिक्षान्तानिन्दिविभूषितान॥९॥	
एवमुक्तेषु देशेषु सविसर्गान्स्वरान्हलः ।	
विन्यसेत्पुनरेतेषु बिन्दुसर्गयुतानपि ।	
विन्यस्यन्मातृकावर्णानेवं वर्णतनुर्भवेत॥१०॥	
ततः श्रीवासुदेवादिन्यासं कुर्यात्सुसाधकः ।	
अस्यैव न्यासराजस्य नारदो मुनिरेव च ॥११॥	
गायत्रीछन्द इत्येवं वासुदेवश्च देवता ।	
बीजं प्रणव एव स्यात्स्वाहा शक्तिः प्रकीर्तिता ॥१२॥	
अधिष्ठात्री देवता स्याद्देवी कात्यायनी सति ।	
आचक्रायेति पञ्चाङ्गं कुर्याद्ध्यायेत्ततः परम् ॥१३॥	
ध्यायेदातप्तहेमद्युतिरुचिरतमं पीतवस्त्रं प्रसन्नम्	
श्रीवत्सोद्भासि वक्षःस्थलकलितलसत्कौस्तुभं दिव्यभूषणम् ।	
हस्ताम्भोजैर्दधानं दरकमलगदाचक्रमानन्दरूपम्	
लक्ष्म्या जुष्टं स्वगेशासनममरमणिं वासुदेवं परेशम् ॥१४॥	
ध्यात्वैवं मातृकार्णानां मूर्तीः शक्तीश्च विन्यसेत।	
मन्त्रोद्धारं प्रवक्ष्यामि न्यासस्य क्रमयोगतः ॥१५॥	
प्रणवो मातृकावर्णा मूर्तिः शक्तिश्च ङेयुता ।	
वह्निजायान्वितो मन्त्रो वर्णस्थाने नियोजितः ॥१६॥	
लक्ष्म्या युक्तो वासुदेवोऽनन्तः शक्त्यान्वितः स्मृतः ।	
हृषीकेशः श्रिया युक्तः प्रीत्या सङ्कर्षणस्तथा ॥१७॥	
विष्णुः पद्मालयायुक्तो वैकुण्ठो रमया सह ।	
माधवः कमलायुक्तः कान्त्या कमललोचनः ॥१८॥	
विश्वया विश्वनाथोऽपि शान्त्या विश्वेश्वरस्तथा ।	
नारायणो विरक्त्या च नरो बुद्ध्या समन्वितः ॥१९॥	
केशवः कीर्तिसंयुक्तो देवकीनन्दनश्रुती ।	
परेशः परया युक्तः परमेष्ठी च शोभया ।	
शक्तयो मूर्तयः प्रोक्ताः स्वराणां क्रमयोगतः ॥२०॥	
अथ वक्ष्ये हलां मूर्तीः शक्तीश्च यत्नतः क्रमात।	
दुर्गागदाधरौ चक्रिजये शङ्खधरस्तथा ॥२१॥	
विजयासहितो ज्ञेयः शर्ङ्गी च विरजान्वितः ।	
हरिक्लिन्ने वसुमती सुरौ कृष्णवसुन्धरे ॥२२॥	
गोविन्दवसुदे शौरिवसुधे मधुसूदनः ।	
सन्ध्यायुती दयायुक्तो वामनः श्रीधरस्तथा ॥२३॥	
हर्षया सहितो मेधा सहितश्च त्रिविक्रमः ।	
खड्गिप्रभे च मुषली चण्डया सहितोऽङ्कुशी ॥२४॥	
विलासिनी समायुक्तो वराहविग्रहस्तथा ।	
धरणी सहितो रत्या प्रद्युम्नो भक्तिसंयुतः ॥२५॥	
सत्यश्चेदूसया सार्धमनिरुद्धस्तततः परः ।	
यज्ञेशश्चोमया सार्धं श्रीरामः कृपयान्वितः ॥२६॥	
आकृष्ट्या सहितो ज्ञेयो जगन्नाथो भृगूद्वहः ।	
उग्रया सहितः कूर्मरूपी धृत्या युतः पुनः ॥२७॥	
वाणीयुतो हयग्रीव आद्यायुक्तो जनार्दनः ।	
मूर्त्या बलानुजो बाल ऋद्ध्या शुद्ध्या गदाग्रजः ॥२८॥	
दामोदरः पुष्टियुतस्तुष्टियुक्कमलेक्षणः ।	
यज्ञ आहुतिसंयुक्तस्तथोरुक्रम एव च ॥२९॥	
श्रद्धायुक्तो नृसिंहश्च संहृत्या सहितस्तथा ।	
याद्यैर्धातु प्राणजीवक्रोधा अप्यात्मनेऽन्तकाः ॥३०॥	
एवं कृतेऽधिकारी स्यात्भक्तिसाधनकर्मणि ।	
तस्माद्यत्नेन कर्तव्यो न्यासोऽयं भक्तिसाधकः ॥३१॥	
इति भक्तिचन्द्रिकायां द्वितीयः पटलः